ประชาชนยื่นแบบฯ ภาษีเงินได้บุคคลธรรมดา  7.4 ล้านฉบับ โดยใช้บริการยื่นผ่านอินเทอร์เน็ตมากกว่าร้อยละ 90
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า ตั้งแต่วันที่ 1 มกราคม - 18 เมษายน 2564 มีผู้เสียภาษียื่นแบบแสดงรายการภาษีเงินได้บุคคลธรรมดา ภ.ง.ด.90 และ ภ.ง.ด.91 ประจำปีภาษี 2563 แล้ว จำนวนกว่า 7.42 ล้านฉบับ แยกเป็นการยื่นผ่านอินเทอร์เน็ตจำนวน 6.7 ล้านฉบับ หรือ ร้อยละ 90.29 และยื่นด้วยแบบกระดาษจำนวนกว่า 7.2 แสนฉบับ หรือร้อยละ 9.71 โดยผู้เสียภาษีร้อยละ 90.29 ใช้บริการยื่นแบบผ่านอินเทอร์เน็ต เนื่องจากกรมสรรพากรได้พัฒนาเว็บไซด์และปรับปรุงช่องทางการยื่นแบบฯ ใหม่ ช่วยให้ผู้เสียภาษียื่นแบบฯ ได้ง่าย สะดวก รวดเร็วยิ่งขึ้น และปีนี้กรมสรรพากรได้ขยายเวลาการยื่นแบบ ภ.ง.ด.90 และ ภ.ง.ด.91 ออกไปจนถึงวันที่ 30 มิถุนายน 2564 โดยให้เฉพาะการยื่นแบบผ่านอินเทอร์เน็ต ขอเชิญชวนผู้ที่ยังไม่ได้ยื่นแบบฯ ใช้บริการได้ที่เว็บไซต์  กรมสรรพากร  www.rd.go.th ซึ่งเป็นส่วนหนึ่งของการส่งเสริมให้เข้าถึงการทำธุรกรรมภาษีที่บ้าน (TAX from Home) ทั้งการลงทะเบียน การยื่นแบบฯ การชำระภาษี รวมทั้งการสอบถามการขอคืนภาษีโฆษกกรมสรรพากร กล่าวเพิ่มเติมด้วยว่า ในช่วงที่ยังมีการแพร่ระบาดของโรคโควิด-19 การทำธุรกรรมภาษีที่บ้าน (TAX from Home) เป็นตัวช่วยที่ดีสำหรับผู้เสียภาษีให้ได้รับความสะดวก ปลอดภัย ไม่ต้องเดินทาง ช่วยให้มีการเว้นระยะห่างทางสังคม (Social Distancing) ซึ่งเป็นส่วนหนึ่งที่ช่วยลดการแพร่ระบาดของโรคโควิด-19 ในขณะนี้ได้เป็นอย่างดี